Dr Dawie van Velden
Klik hier en koop Die dokter as vennoot nou van Kalahari.net!
Soms is dit vir ’n persoon makliker om anoniem en gesigloos ’n kwessie aan te raak, of die persoon voel dat hulle nie die gewone geneesheer se tyd in beslag wil neem nie en reik dan uit na die tydskrifdokter. Soms wil die pasiënt net nie lyk asof hy of sy ’n dom vraag vra nie, soos: “Hoekom moet ek ’n antibiotiese salf in my neus gebruik as ek sere of absesse elders op my liggaam kry?” Daar word in verskillende afdelings in die boek verduidelik presies hoekom dit so voorgeskryf word en dat dit dikwels die stafilokokkus-kiem is wat graag in die neus skuil.
Dit is ook van waarde wanneer ’n familie wat beswaarlik in ’n spreekkamer sal pas, raad of inligting op skrif kan kry wat dan vooraf as familie bespreek kan word voordat hulle terugkeer na die behandelende geneesheer. Die familie is dan reeds gepantser met goeie inligting wat steeds professioneel deurgegee is, maar in maklik verstaanbare leketaal. Hulle vrae is dan doelgerig uit ’n verwysingsraamwerk wat dr Dawie vir hulle geskep het.
Hy bespreek toestande soos Arnold-Chiari-afwyking, Ciguatera-vergiftiging, Da Costa-sindroom, Faktor V Leiden-mutasie met dieselfde empatie en omsigtigheid as waarmee hy vrae oor ’n bles en hooikoors behandel.
Onnodige toetse en onkoste, sowel as onnodige aanvullings, keur hy op ’n sagte manier af. “Jou huisdokter het heeltemal korrek opgetree deur halt te roep vir verdere duur en onnodige ondersoeke wat niks verder sal oplewer nie ...”